Makdauelio apygarda (Vakarų Virdžinija)

**Makdauelio apygarda** () – apygarda Jungtinėse Valstijose, Vakarų Virdžinijos pietvakarinėje dalyje. Labiausiai į pietus nutolusi valstijos apygarda. Pagal 2020 m. JAV gyventojų surašymo duomenis, apygardoje gyveno 19 111 žmogus. Būstinė įsikūrusi Velče.

## Istorija

Po Amerikos revoliucijos, siekiant padidinti pajamas, naujai susiformavusi federalinė vyriausybė parduodavo spekuliantams didelius žemės plotus, kurių kaina dažniausiai siekdavo vos tris centus per akrą. 1794 m. parduoti trys dideli žemės plotai, apėmę daugiau nei visą dabartinę apygardos teritoriją.

Makdauelio apygarda įkurta 1858 m. iš Tazvelio apygardos, esančios Virdžinijoje, dalies. Pavadinta Džeimso Makdauelio, 29-ojo Vidžinijos gubernatoriaus, garbei. Įkūrimo metais apygardoje gyveno 282 šeimos. Administraciniu centru pasirinkta Perivilio gyvenvietė, ten vyko pirmieji apygardos posėdžiai. XIX amžiaus 10-o dešimtmečio pradžioje išaugus Velčo miesteliui, jo gyventojai reikalavo būstinę perkelti ten. Po 1892 m. įvykusio balsavimo, Makdauelio apygardos administraciniu centru tapo Velčas.

XIX a. pabaigoje apygardoje pradėta verstis akmens anglies kasyba. Apygardos gyventojų skaičius buvo per mažas, kad aprūpintų daug naujai įsteigtų kasyklų, todėl į apygardą dirbti kėlėsi imigrantai iš pietinės ir rytinės Europos, juodaodžiai iš pietinės JAV; Makdauelio apygarda tapo viena etniškai įvairiausių apygardų Vakarų Virdžinijoje ir tokia išliko daug metų. 1950 m. juodaodžiai sudarė ketvirtį apygardos gyventojų. XX a. viduryje Makdauelio apygardoje akmens anglies buvo gaunama daugiau nei bet kurioje kitoje apygardoje visose Jungtinėse Valstijose. Šį titulą 1955 m. perėmė netoliese esanti Logano apygarda.

Mechanizavus kasyklas, po 1950 m. apygardoje daug gyventojų prarado darbo vietas ir išvyko gyventi kitur: 1950 m. apygardoje gyveno beveik 100 000 žmonių, o 2020 m. – kiek mažiau nei 20 000. Susilpnėjo apygardos ekonomika: 1999 m. beveik pusė šeimų su vaikais gyveno žemiau skurdo ribos.

Apygardoje esančiame Kimbalo miestelyje pastatytas pirmas šalyje karo memorialas, skirtas pagerbti Pirmajame pasauliniame kare dalyvavusius afroamerikiečius karius.

## Geografija
Apygarda išsidėsčiusi Apalačijoje, Apalačams priklausančiuose Kamberlando kalnuose. Apygardos forma primena pusskritulį, ribos daugiausiai eina palei kalnus.

## Gyventojai
2020 m. JAV gyventojų surašymo duomenimis, apygardoje gyveno 83,05 % baltųjų, 11,19 % afroamerikiečių, 3,25 % mišrios rasės, 2,04 % lotynoamerikiečių, 0,24 % kitų rasių kilmės gyventojų, 0,1 % azijiečių, 0,1 % indėnų ir 0,02 % Ramiojo vandenyno salų kilmės gyventojų.

Apygardoje yra aukšti narkotikų naudojimo bei skurdo lygiai, vidutinė gyvenimo trukmė gerokai žemesnė už šalies vidurkį:

2013 m. iš visų 3 142 JAV apygardų, Makdauelio apygardos vidutinė žmogaus gyvenimo trukmė buvo žemiausia: vyrai vidutiniškai gyveno 63,5 metų, moterys –  71,5. Šalyje vyrai vidutiniškai gyveno 76,5 metų, moterys – 81,2.

2015 m. apygardoje užfiksuotas šalyje didžiausias narkotikų sukeltų mirčių kiekis, tenkantis 100 000 gyventojų: 141 (šalies vidurkis – 14,7).

2020 m. duomenimis, Makdauelio apygarda buvo trečia nuo galo pagal namų ūkių pajamas visoje šalyje. Dalis žmonių, gyvenančių žemiau skurdo ribos (31,8 %) taip pat buvo žymiai didesnė nei šalies vidurkis (11,4%).

## Šaltiniai